|  |
| --- |
| **КОНСУЛТАЦИОНЕН ДОКУМЕНТ** **по проект на Закон за водачите на моторни превозни средства** |
| **1. ОСНОВНА ИНФОРМАЦИЯ ЗА КОНСУЛТАЦИЯТА** |
| 1.1. | Въведение:Министерството на транспорта, информационните технологии и съобщенията организира обществена консултация по предложение за изготвяне на проект на нов Закон за водачите на моторни превозни средства.Проектът на Закон за водачите на моторни превозни средства е в изпълнение на Програмата за управление на правителството на Република България за периода 2017 - 2021 г., приета с Решение № 447 на Министерския съвет от 2017 г.Съгласно Програмата за управление на правителството на Република България за периода 2017 - 2021 г. действащият Закон за движението по пътищата следва да бъде отменен и да бъдат приети три нови закона – Закон за движението по пътищата, който да урежда правилата и контрола върху движението по пътищата, Закон за пътните превозни средства, който да уреди изискванията към пътните превозни средства и Закон за водачите на моторни превозни средства, който да регламентира изискванията към водачите на моторни превозни средства.Регламентирането в три отделни закона на обществените отношения, които сега са уредени само в Закона за движението по пътищата, ще доведе до ясно разграничаване на функциите и правомощията на органите на Министерството на транспорта, информационните технологии и съобщенията и на Министерството на вътрешните работи.  |
| 1.2. | Цели на консултацията:Обществената консултация се организира, като се канят всички заинтересовани физически и юридически лица да отправят предложения и коментари по проектите на документи, подготвяни в процеса на изработването на законопроекта. Законопроектът ще има за цел подобряване на пътната безопасност и намаляване на пътнотранспортния травматизъм чрез:- усъвършенстване на уредбата на изискванията към водачите на моторни превозни средства, изискванията към водачите, извършващи обществен превоз и превоз на опасни товари, към лицата, извършващи обучение на кандидатите за придобиване на правоспособност, към лицата, провеждащи обучение за повишаване на квалификацията и лицата, провеждащи обучение за превоз на опасни товари, както и към лицата, провеждащи психологически изследвания;- усъвършенстване на реда за издаването и отнемането на свидетелството за управление на моторно превозно средство и реда за издаване на карти за квалификация на водача и свидетелство на водач на опасни товари. |
| 1.3. | Консултационен процес:Обществената консултация се открива за 30 дни като стартира на … ноември 2017 г. Консултационният документ и структурата на проекта на Закон за водачите на моторни превозни средства са публикувани на Портала за обществени консултации към Министерския съвет и на интернет страницата на МТИТС. Всички заинтересовани страни могат да направят коментари и предложения по следните начини:* Портала за обществени консултации: изисква регистрация.
* Ел. поща: avto\_a@rta.government.bg;
* адрес: гр. София, ПК 1000, ул. „Ген. Гурко“ № 5, Изпълнителна агенция „Автомобилна администрация“.

Обратна връзка: След приключването на обществената консултация всички получени предложения ще бъдат обобщени в Справка за отразяване на предложенията, която ще бъде публикувана на Портала за обществени консултации и на интернет страницата на МТИТС.  |
| 1.4. | Релевантни документи и нормативни актове:* Закон за движението по пътищата;
* Закон за автомобилните превози;
* Програма за управление на правителството на Република България за периода 2017 -2021 г., приета с Решение № 447 на Министерския съвет от 2017 г.
 |
| **2. ОПИСАНИЕ НА ПРЕДЛОЖЕНИЕТО**Изготвяне на проект на нов Закон за водачите на моторни превозни средства.Една от основните цели на приемането на нов Закон за водачите на моторни превозни средства е подобряване на дейността по опазване на живота и здравето на участниците в движението по пътищата. Регламентираните в Закона за движението по пътищата и в Закона за автомобилните превози изисквания към водачите на моторни превозни средства, изискванията към водачите, извършващи обществен превоз и превоз на опасни товари, към лицата, извършващи обучение на кандидатите за придобиване на правоспособност, към лицата, провеждащи обучение за повишаване на квалификацията и лицата, провеждащи обучение за превоз на опасни товари, както и към лицата, провеждащи психологически изследвания, както и редът за издаване и отнемане на свидетелството за управление на моторно превозно средство, ще бъдат уредени в отделен нов закон, което ще доведе до усъвършенстване на правната уредба. Приемането на нов Закон за водачите на моторни превозни средства цели постигане на положителен ефект върху участниците в движението по пътищата и подобряване работата на компетентните държавни органи, имащи отговорности за осигуряване на безопасността на движението по пътищата.В новия Закон за водачите на моторни превозни средства ще се уреждат само посочените правила, като другите, регламентирани към настоящия момент, обществени отношения, свързани с правилата за движение и изискванията към пътните превозни средства ще бъдат уредени в други закони. По този начин ще се избегне и необходимостта от изменения и допълнения в Закона за водачите на моторни превозни средства, когато се налагат промени по отношение на правилата за движение и пътните превозни средства. |
| **3. ВЪПРОСИ ЗА ОБСЪЖДАНЕ*** Предложения и становища по предложената структура на Закон за водачите на моторни превозни средства.
* Предложения за изменения и допълнения на текстове, свързани с изискванията към водачите на моторни превозни средства, административните нарушения и наказания и компетенции на контролните органи от действащите Закон за движението по пътищата и Закон за автомобилните превози, които да бъдат включени в новия Закон за водачите на моторни превозни средства.
* Предложения за допълнителни въпроси, които следва да намерят регламентация в бъдещия Закон за водачите на моторни превозни средства.
 |
| **4. ДОКУМЕНТИ, СЪПЪТСТВАЩИ КОНСУЛТАЦИЯТА**Проект на структура на нов Закон за водачите на моторни превозни средства |